Zagreb, 28. srpnja 2020.g.

Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić i Aleksandre Jozić-Ileković kao članica Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“, broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev dužnosnika Siniše Tomića, ravnatelja Agencije za lijekove i medicinske proizvode,** za davanjem mišljenja Povjerenstva, na 92. sjednici održanoj 28. srpnja 2020.g. daje sljedeće

**MIŠLJENJE**

1. **Na temelju članka 13. stavka 3. ZSSI-a, dužnosnik Siniša Tomić, ravnatelj Agencije za lijekove i medicinske proizvode može istovremeno uz profesionalno obnašanje navedene dužnosti raditi kao redoviti profesor na Sveučilištu u Splitu na studiju farmacije pri Kemijsko-tehnološkom i Medicinskom fakultetu.**
2. **Na temelju članka 13. stavka 4. ZSSI-a dužnosnik je obvezan u izvješću o imovinskom stanju prijaviti Povjerenstvu prihode i naknade stečene na temelju obavljanja poslova iz točke I. ove izreke, istekom godine u kojoj su prihodi ostvareni.**

Obrazloženje

Zahtjev za davanjem mišljenja Povjerenstva podnio je dužnosnik Siniša Tomić, ravnatelj Agencije za lijekove i medicinske proizvode. U knjigama ulazne pošte zahtjev je zaprimljen pod poslovnim brojem: 711-U-2444-M-57/20-01-2 dana 14. srpnja 2020.g., povodom kojeg se vodi predmet broj M-57/20.

Uvidom u Registar dužnosnika kojeg vodi Povjerenstvo utvrđeno je kako dužnosnik Siniša Tomić obnaša dužnost ravnatelja Agencije za lijekove i medicinske proizvode od 01. prosinca 2015. g.

Člankom 3. stavkom 1. podstavkom 35. ZSSI-a propisano je da su ravnatelji agencija i direkcija Vlade Republike Hrvatske te ravnatelji zavoda koje imenuje Vlada Republike Hrvatske dužnosnici u smislu odredbi ZSSI-a. Povjerenstvo je na 95. sjednici održanoj 28. travnja 2015.g. donijelo Zaključak da je ravnatelj Agencije za lijekove i medicinske proizvode dužnosnik u smislu članka 3. stavka 1. podstavka 35. ZSSI-a te se na istog primjenjuju odredbe ZSSI-a. Naime, Povjerenstvo je utvrdilo kako je navedena Agencija osnovana Zakonom te da je osnivač Agencije Republika Hrvatska, a osnivačka prava obavlja Vlada Republike Hrvatske koja imenuje članove Upravnog vijeća Agencije te daje suglasnost na Statut Agencije, a Agencija izvješće o svom radu podnosi nadležnom ministru kao članu Vlade i Vladi u cjelini. Uvažavajući navedeno te djelokrug rada i nadležnosti Agencije, Povjerenstvo je zaključilo da je Agencija za lijekove i medicinske proizvode agencija Vlade Republike Hrvatske u smislu članka 3. stavka 1. podstavka 35. ZSSI-a slijedom čega je ravnatelj Agencija za lijekove i medicinske proizvode obveznik postupanja sukladno odredbama navedenog Zakona. Stoga je i Siniša Tomić, povodom obnašanja dužnosti ravnatelja Agencije za lijekove i medicinske proizvode, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici, u slučaju dvojbe je li neko ponašanje u skladu s načelima obnašanja javnih dužnosti, dužni zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik u zahtjevu za davanjem mišljenja navodi kako trenutno obnaša dužnost ravnatelja Agencije za lijekove i medicinske proizvode u četverogodišnjem mandatu koji je započeo 1. prosinca 2019. godine. Istovremeno, dugogodišnji je predavač na Sveučilištu u Splitu, gdje kao vanjski suradnik u svojstvu redovitog profesora predaje veći broj predmeta na studiju farmacije koji se odvija pri Kemijsko-tehnološkom i Medicinskom fakultetu. Ukoliko se pokaže mogućnost za zasnivanjem radnog odnosa na navedenom Sveučilištu, tzv. kumulativni radni odnos, dužnosnik traži mišljenje Povjerenstva može li kao dužnosnik, a temeljem Zakona o sprječavanju sukoba interesa, zasnovati dodatni radni odnos kao redoviti profesor na Sveučilištu te primati dodatni razmjerni dio plaće od strane Sveučilišta?

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Člankom 13. stavkom 3. ZSSI-a propisano je da prethodno odobrenje Povjerenstva iz članka 13. stavka 2. ZSSI-a nije potrebno za obavljanje znanstvene, istraživačke, edukacijske, sportske, kulturne, umjetničke i samostalne poljoprivredne djelatnosti, za stjecanje prihoda po osnovi autorskih, patentnih i sličnih prava intelektualnog i industrijskog vlasništva, te za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje.

Povjerenstvo utvrđuje kako predavanje, u svojstvu redovitog profesora, na predmetima studija farmacije koji se odvija pri Kemijsko-tehnološkom i Medicinskom fakultetu predstavlja obavljanje edukacijske djelatnost u smislu članka 13. stavka 3. ZSSI-a, slijedom čega je ista sukladno navedenoj odredbi dopuštena istovremeno uz obnašanje javne dužnosti.

Člankom 13. stavkom 4. ZSSI-a propisano je da su dužnosnici obvezni prijaviti Povjerenstvu prihode iz članka 13. stavka 2. i stavka 3. ZSSI-a.

Slijedom svega navedenog, Povjerenstvo je dalo mišljenje kao u izreci.

 PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Siniša Tomić, elektroničkom dostavom

2. Objava na internetskoj stranici Povjerenstva

3. Pismohrana